Haukar féllu í gærkvöld úr úrvalsdeild karla í körfubolta. Þá vann Njarðvík mikilvægan sigur og komst af fallsvæðinu, í bili.
Haukar tóku á móti Hetti frá Egilsstöðum á Ásvöllum í gærkvöld. Bæði lið voru fyrir leik með 12 stig í neðstu tveimur sætum deildarinnar. Haukar voru yfir nær allan fyrri hálfleikinn en Höttur átti góðan lokakafla og vann leikinn 104-100. Með því eru Haukar fallnir úr efstu deild en Höttur heldur áfram að berjast um að halda sér í deildinni. Þá mættust ÍR og Njarðvík einnig í gærkvöld. Njarðvík vann með 106 stigum gegn 99 stigum ÍR. Með því jafnaði Njarðvík ÍR að stigum með 16 stig, en Höttur er þar fyrir neðan með 14. Lokaumferðin er á mánudag, og endi Höttur og Njarðvík jöfn eftir hana fellur Njarðvík en endi öll þrjú liðin jöfn, fellur Höttur, vegna innbyrðisviðureigna.
Síðari undanúrslitaleikirnir í Evrópudeildinni í fótbolta fóru fram í gærkvöld. Arsenal og Villareal gerðu 0-0 jafntefli í London. Spænska liðið vann fyrri leikinn 2-1 og fer því áfram í úrslitaleikinn. Þá heimsótti Manchester United Roma. United var í afar góðri stöðu fyrir leik eftir að hafa unnið fyrri leikinn 6-2 á heimavelli. Roma vann 3-2 í gær en það dugði ekki til og United mætir því Villareal í úrslitaleiknum í Póllandi 26. maí.
Tennisstjörnurnar Naomi Osaka og Rafael Nadal voru valin íþróttafólk ársins af hinni virtu Laureus loríus akademíu. Osaka sem hefur náð miklum árangri á stuttum tíma vann til að mynda Opna bandaríska meistaramótið í tennis í fyrra. Nadal vann sinn tuttugasta risatitil á ferlinum þegar hann sigraði á Opna franska meistaramótinu. Með því jafnaði hann met Roger Federer yfir flesta risatitla á ferlinum en þetta er í fimmta sinn sem hann hlýtur nafnbótina, en þetta eru fyrstu Laureus-verðlaun Osaka. Þá var Bayern Munchen valið lið ársins en liðið vann þrennu í fyrra, Meistaradeild Evrópu og varð þýskir meistarar og bikarmeistarar.
Haukar eru fallnir úr úrvalsdeild karla í körfubolta. Lokaumferðin er á mánudag og þá skýrist hvaða lið fellur með Haukum.